पीएफ जमाओं पर घट सकती है ब्याज दर  
ईपीएफओ ने 2011-12 के लिए भविष्य निधि जमाओं पर ब्याज दर घटाकर 8.25 प्रतिशत करने की सिफारिश की है जो पिछले वित्त वर्ष में 9.5 प्रतिशत थी।
सेवानिवृत्ति कोष निकाय ईपीएफओ ने 2011-12 के लिए भविष्य निधि जमाओं पर ब्याज दर घटाकर 8.25 प्रतिशत करने की सिफारिश की है जो पिछले वित्त वर्ष में 9.5 प्रतिशत थी।  ईपीएफओ के परामर्श निकाय वित्त एवं निवेश समिति की बैठक के लिए एजेंडा में कहा गया है, ऐसा देखा गया है कि 2011-12 में 8.25 प्रतिशत की ब्याज दर व्यवहारिक है। यह बैठक 22 दिसंबर को प्रस्तावित है।  ब्याज दर घटाने के निर्णय से कर्मचारी भविष्य निधि संगठन (ईपीएफओ) के 4.72 करोड़ से अधिक अंशधारकों का हित प्रभावित होगा।  श्रम मंत्री की अध्यक्षता वाले केन्द्रीय न्यासी बोर्ड में कर्मचारी प्रतिनिधियों के मुताबिक, ईपीएफओ बड़े आराम से 8.75 प्रतिशत तक ब्याज दे सकता है क्योंकि उनके पास पर्याप्त कोष है। उनके अनुमानों के मुताबिक, इन खातों में करीब 10,000 करोड़ रुपये है और इससे 800 करोड़ रुपये से अधिक की आय हो सकती है जो 8.25 प्रतिशत से उपर अतिरिक्त आधा प्रतिशत ब्याज देने के लिए पर्याप्त है।